b'\n_START_ARTICLE_\nHioscin-butilbromid\n_START_SECTION_\nFarmakoterapijska skupina i djelovanje\n_START_PARAGRAPH_\nPripada skupini antikolinergika odnosno antimuskarinskih lijekova. Spazmoliti\xc4\x8dko djelovanje zbiva se na razini izvr\xc5\xa1nih glatkomi\xc5\xa1i\xc4\x87nih stanica i autonomnih ganglija mehanizmom blokade kolinergi\xc4\x8dkih receptora. Hioscin-butilbromid opu\xc5\xa1ta glatko mi\xc5\xa1i\xc4\x87je probavnog sustava, \xc5\xbeu\xc4\x8dnih i mokra\xc4\x87nih putova te \xc5\xbeenskih spolnih organa, pa tako smiruje gr\xc4\x8deve i popratnu bol. Koristi se za lije\xc4\x8denje spazama i prate\xc4\x87e boli zbog hipermotiliteta \xc5\xbeeluca i crijeva, \xc5\xbeu\xc4\x8dnih i mokra\xc4\x87nih putova, spasti\xc4\x8dkog zatvora stolice i dismenoreje. Mo\xc5\xbee do\xc4\x87i do pojave tzv. antikolinergi\xc4\x8dkih djelovanja, tj. do smanjenja lu\xc4\x8denja znoja i sline, smetnji mikcije (naknadno kapanje ili smanjeni mlaz mokra\xc4\x87e) i ubrzanja sr\xc4\x8danog ritma.\n_START_SECTION_\nTerapijske indikacije\n_START_PARAGRAPH_\nSpazmi i prate\xc4\x87a bol zbog hipermotiliteta \xc5\xbeeluca i crijeva, \xc5\xbeu\xc4\x8dnih i mokra\xc4\x87nih puteva, spasti\xc4\x8dka konstipacija i dismenoreja.\n_START_SECTION_\nKontraindikacije\n_START_PARAGRAPH_\nPreosjetljivost na hioscin, glaukom, hipertrofija prostate, paraliti\xc4\x8dki ileus, mehani\xc4\x8dke stenoze probavnog sustava, tahikardija i megakolon.\n_START_SECTION_\nInterakcije\n_START_PARAGRAPH_\nDjelovanje hioscin-butilbromida poja\xc4\x8dava pri istodobnoj uporabi s ostalim lijekovima s antikolinergi\xc4\x8dkim djelovanjem (antihistaminici, simpatomimetici, tricikli\xc4\x8dki antidepresivi), a slabi pri istodobnoj uporabi s dopaminskim antagonistima. Zbog smanjenog motiliteta probavnog sustava i usporenog prolaska sadr\xc5\xbeaja izazvanog hioscin-butilbromidom, mo\xc5\xbee se promijeniti apsorpcija i smanjiti bioraspolo\xc5\xbeivost ostalih lijekova.\n_START_SECTION_\nTrudno\xc4\x87a i dojenje\n_START_PARAGRAPH_\nSigurnost uporabe u trudno\xc4\x87i nije provjerena pa se preporu\xc4\x8duje prosuditi korist od davanja lijeka u odnosu na mogu\xc4\x87u opasnost po dijete, napose u prvim trima mjesecima trudno\xc4\x87e. U tijeku dojenja preporu\xc4\x8duje se rabiti ga s oprezom, iako nije dokazana prisutnost u maj\xc4\x8dinu mlijeku.\n_START_SECTION_\nPosebna upozorenja\n_START_PARAGRAPH_\nHioscin-butilbromid u starijih ljudi mo\xc5\xbee izazvati antikolinergi\xc4\x8dki sindrom, smetenost i psihoti\xc4\x8dke reakcije, pa ga treba opezno dozirati. Trebaju ga izbjegavati bolesnici s akutnom porfirijom.\n_START_SECTION_\nDoziranje\n_START_PARAGRAPH_\nOdrasli uzimanju dnevne doze od 30 do 100 mg podjeljeno u tri do pet doza. Djeci u dobi od 6 do 12 godina daje se po potrebi 10 do 30 mg.\n_START_SECTION_\nPredoziranje\n_START_PARAGRAPH_\nAkutno predoziranje uzrokuje prolazne antikolinergi\xc4\x8dke u\xc4\x8dinke na izlu\xc4\x8divanje znoja i sline, na akomodaciju oka te sr\xc4\x8dani rad (suha crvena ko\xc5\xbea, midrijaza, tahikardija i druge) koji ubrzo nestaju nakon prestanka lije\xc4\x8denja.'